钦定古今图书集成/明伦汇编/氏族典/第300卷 > 《廖用贤尚友录》 > 臧僖伯
## 钦定古今图书集成/明伦汇编/氏族典/第300卷 > 《廖用贤尚友录》 > 臧僖伯

按《左传》隐公五年“春，公将如棠观鱼者，臧僖伯谏曰：
‘凡物不足以讲大事，其材不足以备器用，则君不举
焉。君将纳民于轨物者也。故讲事以度轨量谓之轨，
取材以章物采谓之物，不轨不物谓之乱政，乱政亟
行，所以败也。故春蒐、夏苗、秋狝、冬狩，皆于农隙以讲
事也。三年而治兵，入而振旅，归而饮至，以数军实，昭
文章，明贵贱，辨等列，顺少长，习威仪也。鸟兽之肉，不
登于俎；皮革齿牙骨角毛羽，不登于器，则公不射，古
之制也。若夫山林川泽之实，器用之资，皂隶之事，官
司之守，非君所及也’。”公曰：“吾将略地焉。”遂往，陈鱼而
观之。僖伯称疾不从。《书》曰：“公矢鱼于棠”，非礼也，且言
远地也。冬十二月辛巳，臧僖伯卒。公曰：“叔父有憾于
寡人，寡人弗敢忘。葬之，加一等。”〈按僖伯名𫸩字子臧据以王父字为氏之

说，则公子𫸩尚未赐氏，至其孙瓶始得以“王父” 字为臧氏。今因《左传》臧僖伯、臧哀伯之称，故并载之。或如无骇之例，及身赐氏，未可知也。